
"În timp ce toţi ochii erau aţintiţi asupra Siriei și a răsturnării lui 
Assad, un alt eveniment major avea loc, de data aceasta în 
România. Cu o indiferenţă totală, Curtea Constituţională a dat o 
lovitură de stat juridică fără scrupule, anulînd alegerile prezidenţiale 
în ajunul turului al doilea” se arată într-o analiză a think-tankului 
francez Institut des Libertes, sub semnătura lui Jean-Baptiste Noe, 


doctor în istorie economică și director al Orbis School of 
Geopolitics. 


„Faptele: Membră a UE din 2007, România se învecinează cu 
Republica Moldova și Ucraina și are acces la Marea Neagră. Ca 
atare, ea este una dintre bazele importante pentru războiul din 
Ucraina, deoarece este punctul de tranzit pentru o parte din 
echipamentele livrate Kievului, pe teritoriul său sunt instruite mai 
multe regimente ucrainene, în special de instructori francezi, și din 
România ar fi lansată orice operaţiune militară împotriva Rusiei. Cu 


alte cuvinte, conflictul din Ucraina este de cea mai mare importanţă 
pentru ei. 


Departe de a fi periferică, România este centrală atunci cînd privești 
Europa de la Marea Neagră și Odessa, de unde și importanţa 
alegerilor prezidenţiale care vor avea loc la începutul lunii 
decembrie. Alegerea a fost clară între candidaţii cu șanse la victorie. 
Pe de o parte se afla Călin Georgescu, pe de alta Elena Lasconi. 
Primul a făcut campanie pe o linie naționalistă și suveranistă, 
opunîndu-se NATO și alinierii României la Statele Unite. Al doilea, 
pe de altă parte, a apărat un program de sprijinire a NATO și de 
aderare la politica americană. Georgescu a cerut retragerea trupelor 
NATO de pe teritoriul României, în timp ce Lasconi a apărat 
menţinerea lor. În primul tur, Georgescu s-a clasat pe primul loc cu 
23% din voturi, faţă de 19% pentru Lasconi. O diferenţă mică și un 
scor mic, avind în vedere că cei doi candidaţi din fruntea 
clasamentului aveau abia 40% din voturi. 


Dar, cu ceilalţi candidaţi eliminaţi, Georgescu ar fi putut cîștiga turul 
al doilea, care urma să aibă loc duminică, 8 decembrie. În după- 
amiaza zilei de vineri, 6 decembrie, cu doar cîteva ore înainte de 
încheierea campaniei electorale, Curtea Constituţională a anulat 
procesul electoral pe motiv de suspiciune de ingerinţă rusă. Nu 
numai că al doilea tur nu a mai avut loc, dar primul tur a fost 
anulat. Chiar a doua zi, susținătorii lui Georgescu au fost 
percheziționaţi sub suspiciunea de a fi aserviți intereselor rusești. 
Candidatul risca să fie declarat neeligibil. Raționamentul Curţii a 
fost următorul: conturi rusești au apărut pe Tik Tok, iar acestea au 
fost văzute de români, care au fost astfel influenţaţi de Rusia să 
voteze împotriva lui Lasconi și pentru Georgescu. De aici și 
necesitatea de a anula alegerile. 


Conspiraţie autorizată 


Un raţionament care intră sub incidenţa conspirației autorizate. În 
acest caz, este legitim și legal să vedem un complot rusesc care 
interferează cu alegerile. Faptul că marea majoritate a utilizatorilor 
Tik Tok sunt minori și, prin urmare, nu au drept de vot, nu pare să 
deranjeze Curtea. Poate că acești minori, îmbibaţi de propaganda 
rusă, au reușit să își pervertească părinţii. Nu există nicio îndoială că 


trolii ruși sunt prezenţi pe Tik Tok. Dar a crede că aceștia ar fi putut 
manipula alegerile este o farsă. 


Dar o farsă care devine tragică atunci cînd Curtea folosește acest 
argument pentru a anula alegerile, deoarece oamenii urmau să 
voteze greșit. Atunci va fi ușor să se desfășoare anchete care ar 
putea demonstra o coluziune cu Rusia și, prin urmare, să-i facă 
neeligibili pe cei pe care dorim să-i eliminăm. Așa cum a 
experimentat Franţa în 2017 cu Francois Fillon și cum ar putea 
experimenta în 2025 cu Marine Le Pen. Democraţia nu mai este 
suspendată prin forţă și represiune, ci prin arma legii, pentru a-i 
face pe oameni să creadă că statul de drept este menţinut, că 
legalitatea este respectată și, prin urmare, că oamenii sunt protejaţi. 
Exact ca în procesele simulate de la Moscova, în care victime reale 
au fost acuzate pe nedrept, dar condamnate în realitate. 


Conspirația interferenţei ruse este foarte convenabilă: nu trebuie să 
fie dovedită, se poate limita la suspiciuni și poate ajunge la cît mai 
mulți oameni, deoarece toată lumea cunoaște sau a cunoscut pe 
cineva „apropiat“ de ruși, ceea ce înseamnă că pînza se poate 
răspîndi prin capilaritate. Donald Trump a fost o victimă a acesteia 
în timpul primului său mandat, deși patru ani de investigaţii au 
arătat că nu a fost cazul. Astăzi, este arma politică prin excelenţă, 
utilizată pentru a elimina un concurent incomod.” conchide autorul. 
(Traducere și adaptare B.T.l.) 

